હવે સીન-ટુ. તમે પહેલી જ વાર આવતા વેકેશનમાં પરિવાર સાથે જોધપુરના પ્રવાસે જવાના છો. આ બ્લુ સિટીની બજારમાં પ્રસિદ્ધ લહેરિયાં સાડીઓ ફંફોસવાનું પ્લાનિંગ થઈ ગયું છે અને સ્માર્ટલી તમે જાણી લીધું છે કે તમારી પહેલાં જોધપુરના પ્રવાસે ગયેલા તમારા મિત્ર પરિવારે કઈ સાડીની દુકાનને વખાણી હતી અને એ દુકાન સુધી તમે કેવી રીતે પહોંચી શકશો. આજુબાજુમાં તમારી બેન્કનું એટીએમ ક્યાં હશે એ પણ તમે જાણી લીધું છે. એટલું જ નહીં, બજારમાં પ્રવેશીને એ ચોક્કસ દુકાન તરફ જતાં રસ્તામાં ડાબી તરફની એક દુકાનમાં માટીની કૂલડીમાં કુદરતી મીઠાશવાળી લસ્સી મળે છે, એ વળી તમે બીજા કોઈ ગુજરાતી મિત્ર પાસેથી જાણી લીધું છે, જે અત્યારે સિડનીમાં બેઠા છે અને જેમને તમારા ટુર પ્લાનિંગની કોઈ ખબર જ નથી.